Diari Oficial de la Generalitat Valenciana


Sumari del DOGV 6406, del 26-11-2010 (2010/12183)

RESOLUCIÓ de 18 de novembre de 2010, del conseller de Medi Ambient, Aigua, Urbanisme i Habitatge, per la qual es prorroga el termini establit per l'article 57 del Decret 41/2006, de 24 de març.
-------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6406

Data del DOGV
:   26-11-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/12207


Data del document
:   18-11-2010

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Anàlisi jurídica

 Descriptors 

:   * Dret de l'habitatge
    * suport econòmic
    * habitatge
    * arrendament immobiliari
    * integració social
    * legislació
    * política de l'habitatge
    * jove

RESOLUCIÓ de 18 de novembre de 2010, del conseller de Medi Ambient, Aigua, Urbanisme i Habitatge, per la qual es prorroga el termini establit per l'article 57 del Decret 41/2006, de 24 de març. [2010/12935]  
L'article 57 del Decret 41/2006, de 24 de març, del Consell de la Generalitat, pel qual es regulen les actuacions protegides per a facilitar l'accés a l'habitatge a la Comunitat Valenciana en el marc del Pla estatal 2005-2008 i del Pla d'accés a habitatge de la Comunitat Valenciana 2004-2007 estableix que, en el supòsit de promocions per a arrendament acollides a aquest Pla, si transcorren dotze mesos des de la data de la qualificació definitiva sense que s'haja sol·licitat el visat de contractes, es reintegraran d'ofici les ajudes concedides, com també la interrupció de la subsidiació, per a iniciar, si és procedent, un expedient sancionador de conformitat amb el que disposa la Llei 8/2004, de 20 d'octubre, de l'Habitatge de la Generalitat Valenciana.  
D'altra banda, la disposició addicional setena de l'esmentat decret estableix: «A proposta del director general competent en matèria d'habitatge, i sempre sobre la base dels informes tècnics que corresponguen, el conseller competent en la matèria, mitjançant resolució expressa, pot adoptar mesures excepcionals, quan les especials circumstàncies de caràcter social o per raons d'urgència, que afecten els edificis d'habitatges, els habitatges i els seus ocupants així ho requerisquen, fins i tot la desqualificació dels habitatges de protecció oficial de promoció pública i la determinació de la qualificació que siga procedent».  
Així mateix, la disposició addicional setena del Decret 90/2009, de 26 de juny, del Consell, pel qual s'aprova el Reglament d'habitatges de protecció pública, reitera el que estableix l'esmentada disposició del Decret 41/2006, i habilita el conseller competent per a l'adopció de mesures excepcionals quan les especials circumstàncies així ho requerisquen.  
La publicació del Decret 41/2006, de 24 de març, es va produir en un moment d'auge econòmic, quan la demanda d'habitatges protegits, tant en venda com en lloguer era considerablement superior a l'oferta i, per tant, calia establir unes mesures de control, a fi que els habitatges es destinaren als que complien els requisits per a accedir a les actuacions protegides.  
El brusc gir de la situació econòmica ha tingut com a conseqüència l'aplicabilitat de normes inadequades per a l'actual conjuntura. Actualment s'han invertit els termes, i és superior l'oferta d'habitatges de lloguer a la demanda existent, la qual cosa dóna lloc a què els promotors troben seriosos problemes per a aconseguir llogar els habitatges.  
Per això, es considera que el límit de 12 mesos per a aportar els contractes d'arrendament per al seu visat tenia sentit en una situació molt diferent de l'actual i que és obligació de l'administració competent en la matèria adoptar les mesures que s'ajusten a les circumstàncies socioeconòmiques de cada moment.  
Vistos els motius exposats com també les disposicions legals esmentades i d'acord amb els informes tècnics corresponents, resolc:  
Prorrogar el termini de 12 mesos a què fa referència l'article 57 del Decret 41/2006, de 24 de març, fins a un màxim de 24 mesos en total, per a aportar els contractes d'arrendament perquè siguen visats en el servei territorial competent.  
Contra aquesta resolució, que posa fi a la via administrativa, es pot interposar recurs contenciós administratiu en el termini de dos mesos comptador des de l'endemà de la publicació en el Diari Oficial de la Comunitat Valenciana, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que es puga interposar qualsevol altre recurs que es considere procedent. Tot això de conformitat amb el que estableixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu comú, i en els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.  
València, 18 de novembre de 2010.- El conseller de Medi Ambient, Aigua, Urbanisme i Habitatge i vicepresident tercer del Consell: Juan Gabriel Cotino Ferrer.